## El CECOPI informa que es manté el dispositiu desplegat per al buidatge de campes, la neteja de garatges i la rentada de carrers

*** L’1·1·2 ha rebut 8.859 telefonades i ha gestionat 2.873 incidents en el dia de Nadal
* El Centre de Coordinació d’Emergències ha activat el Pla especial enfront del risc sísmic a la Comunitat Valenciana després d’haver-se registrat tres sismes a la comarca de la Ribera**

La secretària autonòmica de Seguretat i Emergències, Irene Rodríguez, ha informat de les principals qüestions que s’han abordat en la reunió del CECOPI, en la qual han participat el conseller d’Emergències i Interior, Juan Carlos Valderrama, i la delegada del Govern a la Comunitat Valenciana, Pilar Bernabé.

En la reunió del CECOPI s’han repassat totes les actuacions que s’estan duent a terme per part de cada un dels dispositius desplegats en la zona afectada per la DANA, “i en eixe aspecte cal assenyalar que durant el dia de Nadal han estat tots treballant, no hi ha hagut cap incident significatiu i tot ha transcorregut amb absoluta normalitat”, segons ha explicat la secretària autonòmica.

Irene Rodríguez ha destacat que “estem mantenint tot el dispositiu treballant en les labors habituals, com ho són la neteja de campes, la retirada de llots en garatges, la rentada de carrers, la retirada de campes d’estris i de clavegueram, etc., i tots els treballs han discorregut amb normalitat”. “Ha sigut un dia de Nadal molt tranquil quant a les emergències en general”, ha concretat.

També ha comentat que “en l’1·1·2 hem rebut 8.859 telefonades i s’han gestionat 2.873 incidents” durant el dia de Nadal. I ha detallat que “1.073 d’eixos 2.873 incidents han tingut lloc a Alacant, 297 a Castelló i 1.471 a València”.

En este sentit, la secretària autonòmica ha afirmat que “tots els incidents han estat relacionats amb sanitat o seguretat, que és el més habitual, però no hi ha cap qüestió rellevant”.

Rodríguez ha aprofitat per a “tornar a agrair l’esforç de tot el personal d’emergències i de seguretat que ha estat treballant en un dia tan important per a les famílies i que ha estat desenrotllant les seues funcions”.

**Sismes a la Ribera**

D’altra banda, la secretària autonòmica ha explicat que el Centre de Coordinació d’Emergències (CCE) ha activat el Pla especial enfront del risc sísmic per a fer un seguiment dels tres casos registrats este matí en la comarca de la Ribera Alta. En concret, s’ha activat la Situació 0 del pla amb l’objectiu d’intensificar eixe seguiment i s’ha remés una nota informativa als municipis de la comarca.

Rodríguez ha detallat que el Centre de Coordinació d’Emergències ha rebut este matí una informació de l’Institut Geogràfic Nacional (IGN) sobre el registre d’un sisme de magnitud 2,9 a les 9.11 hores, en el nord-est del municipi de Sumacàrcer.

Posteriorment, l’IGN també ha informat el CCE de dos nous sismes més, tots dos en la mateixa zona. Un ha tingut lloc a les 11.22 hores a Gavarda, amb una magnitud de 2.1 i una profunditat de 4.0 km, i l’altre, a les 10.44 hores, a Alcàntera del Xúquer, amb una magnitud de 3.0 i una profunditat de 5.0 km.

Finalment, Rodríguez ha assenyalat que s’ha contactat amb responsables municipals de la zona a on s’han sentit els tremolors, encara que l’1·1·2 no ha rebut avisos ni s’ha detectat cap incidència relacionada amb els sismes.

Fecha: 26/12/2024